《金陵山寺诗八首 其八 祖堂寺》
明代·张元凯

东都门外乱山稠，野寺松筠一径幽。万壑峰阴连夕照，半林春雨散平畴。

莲花昔涌黄金地，贝叶今藏白玉楼。见说融师端习懒，也知中散便能留。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。